Помнік дойлідства псеўдарускага стылю. Пабудаваная ў сярэдзіне XIX ст. ў в. Дзярэчын (Зэльвенскі р-н). Кампазіцыя будынку складаецца з асноўнага квадратнага ў плане аб’ёму, прастакутнай (звонку, унутры паўкруглай) апсіды і бабінцу. Асноўны аб’ём накрыты чатырохсхільным дахам з купалам на драўляным светлавым васьмігранным барабане ў цэнтры і чатырма галоўкамі па кутах. Сцены будынку завершаныя развітым карнізам з сухарыкамі. Паўцыркульныя аконныя праёмы размешчаныя ў верхняй частцы, дэкарыраваны броўкамі ў выглядзе какошнікаў. У інтэр’еры чатыры слупы падтрымліваюць канструкцыю сферычнага купалу на ветразях. Над уваходам размешчаныя хоры, якія адкрываюцца ў зальнае памяшканне арачным праёмам. Кутныя часткі перакрытыя крыжовымі скляпеннямі (астатнія — падшытаю плоскаю столлю). Алтарная і падкупальная часткі ўпрыгожаныя фрэскавай размалёўкай.Царква дзейнічае.